
SP-ICP-MS analitikai módszer kidolgozása vas(III)-oxid nanorészecskék vizsgálatára

A nanotechnológia egyre növekvő népszerűségének köszönhetően rendkívül fontos feladatot jelent a nanorészecskék karakterizálása, amely általában több módszer együttes alkalmazását igényli. Az ún. Single Particle Inductively Coupled Plasma Mass Spectroscopy (SP-ICP-MS) önmagában alkalmas a nanorészecskék méreteloszlásának, koncentrációjának és összetételének meghatározására, az ICP-MS attogramm nagyságrendű abszolút kimutatási határait kihasználva. A módszerrel folyadékfázisban diszpergeált részecskék közvetlen, gyors mérésére van lehetőség optimalizált beállítások alkalmazása mellett. Egyes részecskék, mint például a hematit nanorészecskék, esetében számolni kell a poliatomos ionoktól származó spektrális zavaró hatásokkal is. Hematit esetében ezek a zavaró hatások éppen a legnagyobb gyakoriságú és így az SP-ICP-MS mérésre legalkalmasabb 56Fe izotóp mérését nehezítik meg (pl. 40Ar16O, 40Ca16O). Tapasztalataim szerint a keletkező 40Ar16O mennyisége a várakozással ellentétben jelentős szórást mutat, ezért hatása közvetlenül nehezen vehető korrekcióba. Ütközési cella alkalmazása azonban jelentősen javít a helyzeten. Az ütközési cella hatékonyan, több nagyságrenddel lecsökkenti a vas mérését zavaró többatomos ionok jelét. Igaz ugyan, hogy emiatt a részecskéktől származó jelek is jelentősen lecsökkennek, de a mérés nagyon jó ismételhetősége maitt, a mérés így is sikeresen elvégezhető.
A kalcium jelenléte szintén problémát okozhat a hematit részecskék mérésekor. Ez az effektus azonban az ütközési cella alkalmazása mellett már a mérendő szol meghígításával is jelentősen csökkenthető, hiszen szemben az oldott kalcium tartalomtól származó jellel, a higítás során a részecskéktől származó jel nagysága nem csökken, csak a detektált események (részecskék) száma válik kisebbé. Ez utóbbi hatás szükség esetén a mérési idő megnyújtásával kompenzálható, így a hisztogrammok továbbra is megbízható statisztikai eredményeket szolgáltathatnak. Tapasztalataim szerint még alacsony, 104/mL részecske koncentráció mellett is elegendő 100 s mérési idő.
A fentiek figyelembevételével a hematit szolok mérése a módszerrel sikeresen elvégezhető. Méreseim szerint a legkisebb kimutatható részecskeméret ebben az esetben 13 nm. A mérések ismételhetősége nagyon jó, a részecske méret eredmények szórása kisebb, mint 0,3%.
 
 
 



